23. schôdza NR SR - 1.deň - C. dopoludnia
Dátum: 2024-11-26
Poslanec: Pročko, Jozef (SLOVENSKO)
Druh vystúpenia: Vystúpenie v rozprave

67. Milé kolegyne, milí kolegovia, milý pán minister, v predchádzajúcom volebnom období som sa fotil, že, tu sme sa fotili pri zákone o športe, ktorý sme pripravovali naozaj zodpovedne. Z toho, pán Habánik, čo sme tu popripravovali a čo sme mali, nič sa nerealizuje, pán Habánik, nič sa nerealizuje a dnes sme tu už počuli dvakrát, že naozaj zákon o športe je len taká kozmetická úprava. Pán minister, prísť s tým, že je to kozmetická úprava, v čase, kedy naozaj hovoríte, že šport na Slovensku potrebuje podporu. No, šport na Slovensku, hlavne mladí športovci potrebujú podporu neskutočne a stále. Ale tento zákon, tento zákon rieši naozaj len malé, drobné úpravy, nič tento zákon nerieši. V čase, keď konsolidujeme a máme ušetriť peniaze, tak dávame 700 miliónov na nákladné vojenské autá. Koľko by... (Rečník zmĺkol.) Ja počkám chvíľočku, lebo mňa to, ja by som bol veľmi rád, aby pán minister to vypočul, aj vy, pán predsedajúci, s hodnotiacim úsudkom o športe, pretože aj vy ste športovec telom aj duchom. Študovali ste o tri roky vyššie, o dva. Naozaj v čase, keď dávame na nákladné autá 700 miliónov, tak sa spytujem, tých 700 miliónov, potrebujeme nákladné autá nové, vojenské? A predstavte si, že by 700 miliónov išlo do športu. Sedemsto miliónov, ako hovorila moja predrečníčka, kolegyňa, by sa použilo transparentne, naozaj zodpovedne, bez Danka, samozrejme, toho by ste museli opiť, ako aj dneska bol, ale muselo by sa to naozaj použiť zodpovedne, zodpovedne. Nepomohlo by to športu? Nepomohlo by to mladým športovcom, zväzom? Nie, nie. My ideme dať 700 miliónov na nákladné autá. Konsolidujeme, šetríme, potrebujeme ušetriť obrovské miliardy, ale ideme nakupovať nové lietadlá, nové lietadlá na obranu. Kaliňák ide kupovať nové lietadlá, pretože tie, čo kúpili v roku 2018, sú už staré, tie už sú olietané, tie už sú vylietané vzduchom... (Prerušenie vystúpenia predsedajúcim.) Gašpar, Tibor, podpredseda NR SR Pán poslanec, taká štandardná pripomienka, vráťte sa, prosím vás, k rokovaciemu bodu programu, k zákonu o športe, dobre? Pročko, Jozef, poslanec NR SR Milý pán hodnotiaci úsudok, áno, práve idem o tom rozprávať... (Prerušenie vystúpenia predsedajúcim.) Gašpar, Tibor, podpredseda NR SR (Povedané súbežne s rečníkom.) Pán poslanec, pán poslanec... Pročko, Jozef, poslanec NR SR (Povedané súbežne s predsedajúcim.) ... že tie peniaze by sa mohli, tie peniaze by sa mohli... (Prerušenie vystúpenia predsedajúcim. ) Gašpar, Tibor, podpredseda NR SR Pán poslanec... ( Rečník pokračoval vo vystúpení bez zapnutého mikrofónu.) Ak sa nebudete, ak sa nebudete správať slušne, pán poslanec, a oslovovať ma tak, ako sa patrí, vám odoberiem reč a budem postupovať ďalej podľa rokovacieho poriadku. Máte slovo ďalej, pokračujte. Pročko, Jozef, poslanec NR SR Tvrdíte o hodnotiacom úsudku, takže, milý pán predsedajúci Gašpar, váš hodnotiaci úsudok je váš hodnotiaci úsudok a keď ste tu rozprávali napríklad pri odvolávaní pána Šimečku, tak ste posplietali všetko možné, všetko možné a nikto vás nezastavil. Ja teraz hovorím o tom, že ide Kaliňák nakupovať lietadlá, ktoré v 2018. nakúpil, sú už ošúchané, ale tie peniaze, to je môj hodnotiaci úsudok, pán predsedajúci Gašpar, bývalý telocvikár, by sa mohli použiť na šport. Nemohli by sa použiť na šport? A kde ich použijeme? Kaliňák, ideme kšeftovať, žiaden šport, žiaden šport. Môžte utíšiť tamtie dve panie poslankyne štebotajúce? Môžte ich utíšiť, pán Gašpar? Prihláste sa, kolegyne, keď chcete rozprávať. Tak choďte preč! Prepáčte, môžte ich upozorniť?(Rečník sa obrátil na predsedajúceho.) Stále ma vyrušujú. Môžte ich upozorniť? Gašpar, Tibor, podpredseda NR SR Pán poslanec, vy sa vyrušujete podľa mňa sám. Skúste sa venovať téme, normálne tomu bodu programu, ktorý tu je. Pročko, Jozef, poslanec NR SR (Povedané súbežne s predsedajúcim.) Jasné, pán Gašpar. Gašpar, Tibor, podpredseda NR SR (Povedané súbežne s rečníkom.) Ste zatiaľ, ste zatiaľ... Pročko, Jozef, poslanec NR SR Tak vy veďte schôdzu, vy veďte schôdzu, aby ma pani poslankyne nevyrušovali. Mňa by ste už upozorňovali, pán Gašpar. Môžete to tak spraviť? Ďakujem veľmi pekne, pán Gašpar. Gašpar, Tibor, podpredseda NR SR Pokračujte vo svojom vystúpení. Pročko, Jozef, poslanec NR SR Ďakujem. Jednoducho naozaj v tomto zákone, ktorý predkladá pán minister, nie je nič, nič, čo sme si my v predchádzajúcom volebnom období dohodli aj s opozíciou. A pán Habánik, tu vedľa mňa sediaci, je svedok, že sa naozaj zúčastňovali toho zákona, že sme ten zákon pripravovali pre športovcov naozaj takým spôsobom, aby sa peniaze používali transparentne, aby sa tie peniaze používali preto, aby naše deti, ktoré športujú, mohli dostať od zväzov peniaze, aby sa tie peniaze kontrolovali, aby sa nestrácali. Čo ste tam urobili vy? Nič z toho, nič z toho, nič. Tento zákon je, ako už to bolo dnes viackrát povedané, len kozmeticky, naozaj kozmeticky upravený, pretože musíme niečo robiť, veď sme dostali, od Fica sme dostali sto miliónov na ministerstvo športu, tak musíme predsa len niečo urobiť, nielen zariadiť si novú budovu, musíme niečo urobiť. Neurobili ste nič a je to smutné. Je to smutné, je to vizitka vládnutia tejto vládnej koalície, že na lietadlá v čase konsolidácie, na nákladné autá idú miliardy a pre mladých športovcov nenájdete peniaze. Je to smutné a je to naozaj vizitka Roberta Fica a jeho vlády.